Chibaá na̱chrjein chija‑ìsa nga ki̱tjo sꞌeí Paxko̱ tsꞌe̱ xi̱ta̱ judío.
Jesús jyeé tíjiìn‑la̱ nga jye ijchò na̱chrjein nga si̱ìkíjna i̱sòꞌnde nga jye tífìko̱‑ne Na̱ꞌèn‑la̱.
Ta̱nga Jesús tjòkeè kijtseè yije xi̱ta̱‑la̱ i̱ i̱sòꞌnde kóni skanda jyehetꞌaà na̱chrjein‑la̱.
Kꞌe̱ nga jye kòjñò,
Jesús tíkjèn‑ko̱ xi̱ta̱‑la̱,
ko̱ jè xi̱ta̱ nei̱í jyeé kꞌoa̱sꞌín tsibíjiìn ini̱ma̱‑la̱ jè Judas Iscariote,
ti‑la̱ Simón,
nga jè si̱ìnga̱tsja Jesús i̱tꞌaà tsꞌe̱ xi̱ta̱ kondra̱‑la̱.
Jesús jyeé tíjiìn‑la̱ nga jè Na̱ꞌèn‑la̱ kisìnga̱tsja yije kjoa̱ nga jè ko̱tìxoma‑la̱ nga i̱tꞌaà tsꞌe̱ Nainá inchrobà‑ne ko̱ ti̱jè tífìko̱ ìjngoò kꞌa‑ne.
Jesús tsasítje̱n‑tꞌaà ími̱xa̱,
jaàxìn na̱chro̱ xi kisòn‑ꞌnga‑la̱,
kiskoé jngoò nikje toalla,
tsibíkjá ndáyá‑la̱.
I̱kjoàn kiskoé jngoò tina̱,
tsibíya nandá,
tsibítsꞌia̱ nga tsaníjno ndso̱ko̱ xi̱ta̱ xi kotaꞌyàtꞌaà‑la̱,
i̱kjoàn kisìxìjno‑ne jè nikje toalla xi tíkjá ndáyá‑la̱.
Kꞌe̱ nga ijchò kasìtꞌaà‑la̱ Simón Pedro nga mejèn‑la̱ ko̱níjno ndso̱ko̱,
Simón kitsò:
―Na̱ꞌèn,
¿a okꞌín‑na nga ji̱ ko̱nìjnoi ndso̱koaà?
Kiìchja̱ Jesús,
kitsò:
―I̱ꞌndei̱ mìkiì machi̱ya‑lè mé kjoa̱ xi tìsꞌiaàn,
ta̱nga ko̱ma i̱skan,
kꞌe̱é ko̱chi̱ya‑lè.
Jè Pedro kitsò:
―Mìkiì tsjaàꞌnde nga ndso̱koaà ko̱nìjnoi.
Jesús kitsò‑la̱:
―Tsà mìkiì kóníjnoa ndso̱koiì mìtsà xi̱ta̱ tsꞌa̱n xán‑lè.
Kꞌe̱é kitsò Simón Pedro:
―Na̱ꞌèn,
mìtsà tà ndso̱koaà ta̱nìjnoiì,
ti̱koa̱á ta̱nìjnoiì ndsa̱a ko̱ skoaà.
Kiìchja̱ Jesús kitsò‑la̱:
―Jè xi jye tsangàya,
tà jè ndso̱ko̱ mochjeén nga saníjno,
nga jyeé tsjeè yije yijo‑la̱.
Jñò,
tsjeé kjoàn na̱sꞌín mìtsà kóho̱tjión.
Jesús koií kꞌoa̱sꞌín kitsò‑la̱:
“Mìtsà tà ngatsꞌioò nga tsjeè kjoàn”,
nga jyeé tíjiìn‑la̱ yá‑né xi si̱ìnga̱tsja i̱tꞌaà tsꞌe̱ xi̱ta̱ kondra̱‑la̱.
Kꞌe̱ nga jye tsaníjno ndso̱ko̱ jñà xi̱ta̱‑la̱,
tsohòkjá‑ne na̱chro̱kisòn‑ꞌnga‑la̱.
Tsibìjnatꞌaà‑ne ími̱xa̱,
kitsò‑la̱:
―¿A machi̱yaá‑nò kjoa̱ xi kàsiìko̱‑nò?
Jñò,
kꞌoa̱á bixón nga Maestro ko̱ Na̱ꞌèn ꞌmì‑ná.
Ndaà bixón,
kixi̱í kjoa̱ xi ꞌmì‑ná.
ꞌA̱n,
xi Maestro ko̱ Na̱ꞌèn ꞌmì‑na,
kònìjnoa ndso̱koò,
jñò ti̱koa̱á mochjeén‑né nga kꞌoa̱ ti̱sꞌín ta̱nìjnoò ndso̱ko̱ xinguio̱o.
ꞌA̱n,
kꞌoa̱á sꞌín kìjna jngoò‑nò xkósòn mé‑ne jñò kꞌoa̱ ti̱sꞌín ti̱ko̱o xinguio̱o koni sꞌín kàsiìko̱‑nò.
Nguì kjoa̱ kixi̱í xi xan‑nò,
jè xi chi̱ꞌnda tíjna,
mìtsà jè tíjna ítjòn‑la̱ nei‑la̱.
Ti̱koa̱ jè xi satíxá‑la̱ mìtsà jè tíjna ítjòn‑la̱ jè xi otíxá‑la̱.
I̱ꞌndei̱ nga jye machi̱ya‑nò kjoa̱ koi,
mé ta ndaà‑nò tsà kꞌoa̱sꞌín si̱kitasòn nga ko̱sꞌín sꞌe̱en.